钦定古今图书集成/明伦汇编/氏族典/第179卷 > 《廖用贤尚友录》 > 边肃
## 钦定古今图书集成/明伦汇编/氏族典/第179卷 > 《廖用贤尚友录》 > 边肃

按《宋史边肃传》，“肃字安国，应天府楚丘人。进士及第，
累迁太常博士。三司使魏羽荐为户部判官。祀南郊，
超荐尚书度支员外郎。帝以三司钩取无法，至道初，
置行帐司，命肃主之。帐成，迁工部郎中。真宗幸大名
府，命肃经度行在粮草，改判开拆司，出知曹州，徙邢
州。会契丹大入，城无守备，肃辟门与战，小胜，契丹引”
去。擢枢密直学士，徙宣州。车驾朝陵，徙河南府。还，勾
当三班院，出知天雄军，徙真定府。累迁给事中，以王
嗣宗代肃。嗣宗与肃有旧隙，讽通判讼肃在州私以
公钱贸易规利。帝以肃守城功，止夺三官，贬岳州团
练副使。久之，徙武昌、安远军节度副使。起知光州，以
泰宁军节度副使徙泗州，又徙泰州，卒。